Simón Pedro‑ni lhe attu ka benne rudhetinieha lhe danalhabake Jesús‑ni.
Kumu ttu benneha,
de ankabianie bixxudi xeniha,
de nuha nna utaꞌabe len Jesús‑ni laliꞌa yoꞌo ge bixxudiha.
Ttaka Pedro‑ni nna beyaꞌanbana roꞌo yoꞌoha,
labí utaꞌana.
Benne ankabianie bixxudi xeniha nna beriabie nna unne lenie nuila nu ruyúna roꞌo yoꞌoha,
kini begwelha nuha utaꞌa Pedro‑ni.
Nuilaha nna unnaba tisana Pedro‑ni,
rana na:
―¿Laaba lu ankagabalu ttu ka nu rudhetini nubiyú‑na?
Lana nna bekabina,
rana:
―¡Koꞌo!
Labí.
Ka nu riben sina ge bixxudi xeniha lhe ka nu riseꞌe gweyú roꞌo yotuha lhe,
ka nuha bebekikana gi nna seꞌekana gwetsaꞌa roꞌo giha kumu yalhá idilha raka.
Niha‑gaba du Pedro‑ni len ka nuha gwetsaꞌa roꞌo giha.
Bixxudi xeniha nna unnaba tisana Jesús‑ni ge ka benne rudhetinieha lhe ge ka tisa rekie ruleꞌenie ka benne lhe.
Jesús‑ni nna bekabie geni,
ree na:
―Neti la looba rinnea arlo ka benne.
Satíaba udúa ruleꞌenia ka benne lheꞌe yotuha lhe lheꞌe ka yoꞌo ata ritupa iyáriꞌi ka benne Israel rudhetiriꞌi ka tisa ge Tata Do Yebáha.
Labí bixa unnea gatsi.
¿Beaka netila rinnaba tisalu?
Unnaba tisa ka nu chi biyienkinna ge nu rinnea‑ni.
Ka nuná gwa yúkana bixa chi ria.
Tti ra Jesús‑ni aníha,
ttu ka nu riseꞌe gweyú roꞌo yotuha,
nuha duna gaxxaba ata dueha nna uleana gi roꞌe nna rane:
―¿Si aná dika ekabilu ge benne anke bixxudi xeni‑na?
Jesús‑ni nna bekabie geni,
ree:
―Ganna abíba unne tsea,
utixxiꞌachu biunna a unne tsea.
Ganna gwa unne tsebaa nna,
¿beakala bedhenlalu neti?
Nianna aníha‑ba xika Jesús‑ni udhelha Anás‑nie arlo Caifás nu anka bixxudi xeniha.
Pedro‑ni nna niha‑ba sa duna roꞌo giha rutsaꞌana,
nianna tti ra ka nu seꞌe niha na:
―¿Laaba luba nuha ttu ka nu danalhalu nubiyú‑na?
Lana nna labí uxí roꞌoni,
rálana:
―¡Koꞌo!
Laa netiga nuha.
Ttu ka nu riben sina ge bixxudi xeniha,
delába ttu nu datiana nu uchú Pedro‑ni naganiha,
nuha rana na:
―¿Laaba ata daa ka ya olivuha‑ba biláti lu,
du lenlu nubiyú‑na?
Pedro‑ni nna labí bededí roꞌoni attu libe.
Looraha tteba nna uresi chinkaha.